《夜渡若耶溪》
明代·钱希言

樵风舟上鼓频挝，十幅轻帆渡若耶。
照破离愁惟夜月，啼残归梦是寒鸦。
雾蒸东坞山城暗，烟锁西陵驿树斜。
只隔钱塘衣带水，依然旅食傍天涯。

作者简介：苏州府常熟人，字简栖。少遇家难，避居苏州。博览好学，刻意为声诗，颇有声誉。但恃才负气，稍不如意，即矢口漫骂，人皆苦之。后以穷死。有《辽志》，皆佚。